Maloko a BCW a abela balwetse
Maloko a mokgatlho wa Botswana Council of Women (BCW) a abetse balwetse kwa kokelong ya Letlhakane melora. Fa a rola dimpho tseo, modulasetilo wa mokgatlho, Mme Esther Thanke, o supile fa maikaelelo e le go thusa ba ba tlhokileng lesego ka mabaka a a farologaneng. Mme Thanke a re go aba go botlhokwa ka ebile malatsi a botsalo jwa Morena a atumetse. A re balwetse ba ba kwa dikokelong le magolegwa ba tlhoka go gopolwa ka nako e. Mme Thanke o supile fa e le lantlha ba dira tiro ya mofuta o mme ba ikaelela go tswelela ba abela balwetse le magolegwa gangwe le gape. O supile fa mongwe le mongwe mo mokgatlhong a tsisa se a sekgonang. A re keletso ya gagwe ke go bona mongwe le mongwe a tsenya letsogo mo go thuseng balwetse, bogolo thata bomme ba ba belegang. Mogolwane wa sepatela, Mme Maipelo Mmolawa o lebogile bomme ba BCW a re ba supa fa ba kgathala ka ba bangwe. A re dimpho tseo di tsesitse monyenyo mo go ba ba abelwang, ebile di dira pharologanyo mo botshelong jwa bone.  